SET รีบาวด์สวนตลาดโลก กูรูจัด 4 หุ้นร้อน เล่นสั้นช่วงตลาดแกว่งแรง
SET รอบเช้าปรับตัวขึ้นสวนทางตลาดโลก โบรกฯมองตลาดยังมีความเสี่ยง แนะ 4 หุ้นเล่นสั้นช่วงตลาดแกว่งแรง
8 ม.ค. 2559

ผู้สื่อข่าวรายงานว่า ดัชนีตลาดหุ้นไทย (SET) ซื้อขายรอบเช้า ณ เวลา 11.33 น. บวก 5.53 จุด หรือ 0.45% มาที่ 1,230.36 จุด มูลค่าซื้อขายที่ 1.07 หมื่นล้านบาท โดยดัชนีรีบาวด์สวนทางตลาดหุ้นโลกที่ดิ่งแรง จากแรงซื้อนำในหุ้นพลังงานและสื่อสาร
บล.เคทีบี (ประเทศไทย) ระบุในบทวิเคราะห์ (8 ม.ค.) แนะนำกลยุทธ์การลงทุนวันนี้ ด้วยความเสี่ยงที่มีอยู่เชื่อว่านักลงทุนส่วนใหญ่จะรอดูตลาดหุ้นจีนว่าจะขึ้นหรือลงแล้วค่อยตัดสินใจลงทุน ขณะที่แรงซื้อจะหายไปจากตลาด ทำให้ยังแนะนำให้ชะลอการลงทุนอยู่ต่อไป แล้วไปดูว่าวันจันทร์สถานการณ์ตลาดจะเป็นอย่างไร (ทางการจีนน่าจะออกมาตรการอีกรอบในช่วงวันหยุด) สำหรับหุ้นที่เราคาดว่า นักลงทุนจะให้ความสนใจ เพื่อเก็งกำไรช่วงสั้นๆ ในวันนี้ อาทิ CENTEL, BA, LOXLEY และ VIH